અમદાવાદ: અમદાવાદ સહિત રાજયની છ મહાનગરપાલિકાઓની ચૂંટણીમાં ભાજપે પુનઃ સત્તાના સૂત્રો સંભાળ્યા છે. જયારે ભાવનગર શહેરમાં પાંચમી વખત અને અમદાવાદમાં હેટ્રીક કરીને ભગવો લહેરાયો છે. છતાં આગામી દિવસો ગુજરાતના રાજકારણમાં આવેલા ફેરફારોના કારણે ભાજપે રાજકીય રીતે નરમ પડવું પડશે. અત્યાર સુધી અમદાવાદ મ્યુનિ. કોર્પોરેશન સહિત અનેક શહેરોમાં વિપક્ષોને વિવિધ કમિટીઓમાં સ્થાન નહીં આપીને લોકશાહીમાં સરમુખત્યાર જેવું વર્તન કરતાં ભાજપે નરમ પડવું પડશે. આ માટે બન્ને પક્ષોના મોવડીઓ વચ્ચે વાટાઘાટો માટે તખતો ઘડાઈ રહ્યો છે.